钦定古今图书集成/历象汇编/岁功典/第018卷
## 钦定古今图书集成/历象汇编/岁功典/第018卷

| 钦定古今图书集成 历象汇编 第十八卷 |

| |

钦定古今图书集成历象汇编岁功典

第十八卷目录

孟春部杂录

孟春部外编

立春部汇考一

周〈总一则〉

后汉〈总一则〉

北魏〈总一则〉

北齐〈总一则〉

唐〈总一则　元宗开元一则　肃宗乾元一则〉

辽〈总一则〉

宋〈总一则　仁宗景祐一则　孝宗淳熙二则〉

明〈太祖洪武一则　成祖永乐一则　神宗万历一则〉

岁功典第十八卷

《公羊传》王正月疏：“凡草物皆十三月萌芽，始出而首
黑。”

王者应以十三月为正，则命以“黑瑞。”

《易飞候》：“正月有偃月，必有嘉王。”

《易通卦验》：“正月中，猛风至。”〈注〉猛风动摇树木有声者，
《春秋感精符》。月建寅，物生之端，谓之人统，夏以为正。
《管子菁茅》谋孟春且至，沟渎阮而不遂，谿谷报上之
水，不安于藏，内毁室屋，坏墙垣，外伤田野，残禾稼。故
君谨守泉金之谢，物且为之举。

“正月之朝”，谷始也。

《轻重甲篇》：“孟春既至，农事且起。大夫无得缮冢墓，理
宫室，立台榭，筑墙垣，北海之众无得聚庸而煮盐。”
《师旷占》五谷：“正月甲戌日，大风东来折树者谷熟。甲
寅日，大风西北来者贵。庚寅日，风从西来者皆贵。”
《陶朱公书》：“雨水后阴多，主少水高下大熟。雷多，主人
民不安。月蚀，粟贱。虹见，主七月谷贵。”

十六日谓之“落灯”，夜晴。主高低皆熟。东南风，水乡好。
西北风，主旱。

“正月上旬称水”，卜十二月之水旱。初一日起，用一瓦
瓶，每朝取水称之，重则雨多，轻则雨少。初一占正月，
初二占二月，馀仿此。

占桑叶贵贱，只看正月上旬，木在一日，则为蚕，食一
叶为甚贵。木在九日，则为蚕，食九叶为甚贱。

《尚书大传》“以正月朝迎日于东郊，所以为万物先而
尊事天也。”

《史记天官书》：“摄提格岁，岁阴左行在寅，岁星右转居
丑。正月，与斗、牵牛晨出东方，名曰监德。色苍苍有光。
其失次，有应见柳。岁早，水；晚，旱。”

《白帝行德》，以正月二十日、二十一日，月晕围常，大赦。
载谓有太阳也。

《汉书律历志》：“正月干之九三，万物棣通，族出于寅八，
奉而成之，仁以养之，义以行之，令事物各得其理。寅，
木也，为仁，其声商也，为义，故太簇为人统。”〈注〉孟康曰：
“棣谓通意也。”

《淮南子天文训》天一：“元始正月建寅，日月俱入营室
五度。天一以始建七十六岁日月，复以正月入营室
五度，无馀分，名曰一纪。”

《斗杓》为“小岁”，正月建寅，月从左行。〈注〉第五至第七为
杓；

《春秋繁露阳尊阴卑篇》：“阳气以正月始出于地，生育
长养于上。”

《四祭》篇：“春曰祠。祠者，以正月始食韭也。”

《大戴礼记·盛德》篇：“古者天子孟春论吏，德行、能理、功。
能德法者为有德，能行德法者为有行，能理德法者
为有能，能成德法者为有功。故论吏而法行，事治而
功成。”

《诰志》篇：“虞夏之历，正建于孟春。于时冰泮发蛰，百草
权舆，瑞雉无释物。乃岁俱生于东，以顺四时。”

《博雅》：“正月有微霜，八月浮云不归。”

《后汉书郎𫖮传》：“正月三日至乎九日，三公卦。”〈注〉凡卦
法：一为元士，二为大夫，三为三公，四为诸侯，五为王
位，六为宗庙。《音义》云：“分卦直日之法”，爻主一日，即三
日、九日，并为三公之日也。

《正月》者，岁之始也。王者则天之象，因时之序，宜开发
德号，爵贤命士，流宽大之泽，垂仁厚之德，顺助元气，
含养庶类。

《东方朔占书》：“上旬三日得甲，为上岁，四日中岁，五日
下岁。月内有甲寅，米贱。”

上旬一日得辛，旱，二日小收，三四日主水，麦半收，五
六日小旱七分收，八日岁稔。一云：“春旱不收。”又上旬
一日辛，麦收十分，二日禾蚕收三日；四日田蚕全收五日；六日，麻、粟、麦、蚕半收七日；八日早禾、麻、麦、粟少
收，丝贵。

上旬一日得卯，主禾十分收，二日低田半收，三四日
大水，五日、六日半收，七日、八日春涝全收。

上旬一日得辰，雨多；二日风多，先旱半熟，低田全收。
七月雨多，麻豆全收；三日雨晴，匀，四日收七分，五日
岁稔，六日大稔，七日水损田，荞麦收；八日先旱后涝，
九日大麦收。仲夏水灾，十日旱禾半收，十一日五谷
不收。冬大雪，十二日冬大雪，五谷收。

上旬一日、二日得酉，大丰。三日、四日，民安；五日至十
日中岁，民不安；十一日、十二日，岁大熟。

月内有三子叶少蚕多；无三子，则叶多蚕少。

月内有三卯宜豆，无则早种禾。

《白虎通五行篇》：“正月律谓之太簇何？太亦大也；簇者，
凑也，言万物始大，凑地而出也。”

三正篇《礼·三正记》曰：“正朔三而改，文质再而复也。”三
微者，何谓也？阳气始施黄泉，万物动，微而未著也。十
一月之时，阳气始养根株，黄泉之下，万物皆赤，赤者，
盛阳之气也，故周为天正，色尚赤也。十二月之时，万
物始牙而白，白者阴气，故殷为地正，色尚白也。十三
月之时，万物始达，孚甲而出，皆黑，人得加功，故夏为
人正，色尚黑。《尚书大传》曰：“夏以孟春月为正，殷以季
冬月为正，周以仲冬月为正。夏以十三月为正，色尚
黑，以平旦为朔。殷以十二月为正，色尚白，以鸡鸣为
朔。周以十一月为正，色尚赤，以夜半为朔。”不以二月
后为正者，万物不齐，莫适所统，故必以三微之月也。
《绋冕篇》谓之收者，十三月之时气收本举，生万物而
达出之，故谓之“收。”

《士冠经》曰：“毋追，夏后氏之道。”夏统十三月为正，其饰
最大，故曰毋追。毋追者，言其追大也。

《论衡雷虚》篇：“正月阳动，故正月始雷。”

《说文》：“笙，正月之音。物生，故谓之笙。十三簧，象凤之身。”
《四民月令》：“正月地气上腾，土长冒橛，陈根可拔。急菑
强土，黑垆之田。”

“正月粪畴。”畴，麻田也。

正月可种瓜、瓠、葵、芥、䪥，大小葱、蒜、苜蓿及杂蒜亦种。
正月可作诸酱、肉酱、清酱。

正月，自朔暨晦，可移诸树，“竹、漆、桐、梓、松、柏杂木。”唯有
果实者，及望而止，过十五日，则果少实。

《正月上辛日，扫去韭畦中枯叶》。

《独断》，夏以十三月为正，律中太簇，言万物始苏而生，
故以为正也。

《帝王世纪》：连山易，其卦以纯艮为首，艮为山，山上山
下，是名连山。云气出内于山，夏以十三月为正人统，
艮渐正月，故以艮为首。

《三礼义宗》：五行之官木正曰：“勾芒”者，物始生皆勾屈
而芒角，因用为官名也。

《魏书律历志》：“次卦正月，小过、《蒙》《益》、渐、泰。”

《齐民要术》：“桑柘熟时，收黑鲁椹，即日以水淘取子，晒
燥，仍畦种，常薅令净。明年正月移栽之，率五尺一根，
其下常㔉掘种菉豆、小豆。栽后二年，慎勿采沐，大如
臂许。正月中移之，率十步一树。行欲小，掎角不用正
相当，须取栽者。正月、二月中以钩弋压下枝，令著地，
条叶生高数寸，仍以燥土壅之，明年正月中截取而”
种之。

欲知岁所宜，以布囊盛粟等诸物种平量之，埋阴地，
冬至后五十日发取量之，息最多者，岁所宜也。
嫁李法，正月一日或十五日，以砖著李树岐中，令实
繁。

种瓜法：冬天以瓜子数枚，内热牛粪中，冻即拾聚，置
之阴地。正月地释即耕，逐场布之，率方一步下一斗
粪，耕土覆之，肥茂早熟。

粟米酒，惟正月得作，馀月悉不成。用笨麹不用神麹，
粟米皆得作酒，然青谷米最佳。治麹淘米必须细净，
以正月一日日未出前取水，日出即晒麹，至正月十
五日𢭏麹作末，即浸之。大率麹末一斗，堆量之水八
斗，杀米一石，米平量之，随瓮大小，率以此加以向满
为度。随米多少，皆平分为四分，从初至熟，四炊而已。
“预前经宿，浸米令液，以正月晦日向暮炊酿，正作饙
耳，不为再馏。饭欲熟时，预前作泥置瓮边，饙熟即举
甑就瓮下之，速以酒杷就瓮中搅作两三遍，即以盆
合瓮口，泥密封，勿令漏气，看有裂处，更泥封。七日一
酘，皆如初法。”四酘毕，四七二十八日酒熟。此酒须用
夜，不得白。日四度酘者，及初押酒时，皆回身暎火。勿
使烛明。及度酒熟。便堪饮。

春候地气始通，椓橛木长尺二寸，埋尺见其二寸。立
春后土块散上没橛，陈根可拔。此时二十日以后和
气，即土刚，以此时耕一而当四，和气去，耕四不当一。
种苜蓿法，正月烧去枯叶。

作春酒法：治麹欲净，锉麹欲细，曝麹欲干。其法以正
月晦日，多收河水，大率一斗麹，杀米七斗，用水四斗种冬瓜，傍墙阴地作区，圆二尺，深五寸，以熟粪及土
相和。正月晦日种，既生，以柴木倚墙，令其缘上，旱则
浇之。

陆玑《诗疏》：“蒌蒿，好生水边及泽中。正月根芽生旁，茎
正白。生食之，香而脆美。其叶可蒸为茹。”

《千金月令》：“正月宜服桑枝汤。取桑枝如箭干大者，细
挫三升，熬令微黄，以水六升，煎三升，去滓，重汤煎二
升，下白蜜三合，黄明胶一两，炙作末，煎成以不津器
贮之。”

《六典》·膳部“节日食料，有晦日膏糜。”

《宋史乐志》：“太簇之律，生气凑达万物，于三统为人正，
于四时为孟春，故元会用之。”

《宋景文公笔记》：宦者宫人言“正月”与上讳同音，故共
易为“初月。”王珪为修起居注，颇熟其文，因上言“秦始
皇帝名政改正。”〈音政〉月为端，月以正。〈音政〉为正。〈音征〉令，乞废
正征音，一字不用。遂下两制议。两制共是其请，表去
其字。曾公亮疑而问予，予曰：“不宜废。且月外尚有射
正，诗曰‘不出正兮，不止正月矣’。”曾悟，密语相府，罢之。
《懒真子录》：仆仕于关中，于士人王毖君求家见一古
物似玉，长短广狭，正如中指，上有四字，非篆非隶，上
二字乃正月也，下二字不可认。问之君求，云：“前汉刚
卯字也。汉人以正月卯日作佩之名，其一面曰正月
刚卯。”乃知今人立春，或戴春胜春幡，亦古制也。盖！刚
者强也，卯者刘也，正月佩之，尊国姓也，与陈汤所谓
强汉者同义。

《云笈七签》：“正月二日，取商陆根三十斤，净洗粗切，长
一寸许，勿令中风，绢囊盛尽，悬屋北六十日，阴燥，为
末，以方寸匕水服，旦先食服八十日见千里，百日登
风履云，久服成仙。”

《梦溪笔谈》：正月阳气始建，兆乎万物，故曰“登明。”
《稿简赘笔》：正月十六日，古谓之耗磨日。张说《耗日饮》
诗云：“‘耗磨传兹日，纵横道未宜，但令不忌醉，翻是乐
无为’。又云：‘上月今朝减，流传耗磨辰。还将不事事，同
醉俗中人饮酒’。”如今之社日，此日但谓之耗日，官司
不开仓库而已。

《二老堂诗话》：杜诗云：“元日到人日，未有不阴时。”盖此
七日之间，须有三两日阴，不必皆晴。疑子美纪实耳。
洪兴祖引东方朔《占书》，谓岁后八日，一鸡、二犬、三豕、
四羊、五牛、六马、七人、八谷。其日晴，则所主物育，阴则
灾。天宝之乱，人物俱灾，故子美云尔。信如此说，谷乃
一岁之本，何略之也？

《周益公日记》：“正月逢三亥，桑田变成海。”是岁壬辰，正
月初六、丁亥、十八、己亥、三十、辛亥岁，有年。癸巳正月
亦三亥，则立春在逢亥之后，是岁大水。

《齐东野语》：秦始皇讳政，乃呼正月为“征月。”《史记·年表》
作“端月。”

王羲之父讳正，故每书正月为初月，或作一月。
《癸辛杂识》：“种葡萄法于正月之末，取葡萄嫩枝长四
五尺者，卷为小围令紧，先治地土，松而沃之，以肥种
之止留二节在外。异时春气发动，众萌竞吐，而土中
之节不能条达，则尽萃花于出土之二节，不二年成
大棚，其实大如枣，而且多液，此亦奇法也。”

折梅花插盐中，花开酷有肥态，试之良然已与家仲
乙未正月十四日舟过锺贾山，大雪探梅，僧院僧出
酒相饷，因论前事，僧言：“以腌豕滚汁热贮瓶，梅，却能
放叶结子。”余始知古人盐梅和羹，故自同调。

山家清供，梅落英净洗，用雪水煮，候白粥熟同煮。杨
诚斋诗云：“才看腊后得春饶，愁见风前作雪飘。脱蕊
收将熬粥吃，落英仍好当香烧。”

《王氏谈录》：“茶品高而多年者必稍陈，遇有茶处，春初
取新芽轻炙，杂而烹之，气味复在。”

《通考》：“正月，邀客饮春酒，为履端之会。”

正月己丑日，白鸡祀灶。宜蚕
种靛正月中以布袋盛子浸之，芽出撒地上，用灰粪
覆盖，待放叶浇水，粪长二寸许，分栽，俟叶厚方割，将
叶浸水缸内一昼夜，滤净。每缸内用矿灰八两，以木
扒打转，澄清去水，是谓头靛、二靛、三靛，法亦如之。
种黄麻，古云：“十耕萝卜九耕麻。”地宜肥熟，须残年垦，
俟冻过则土酥，至春锄成行垄。正月半前下种种子
取斑黑者为上。

正月夜欲卧，荡热盐汤一盆，从膝下洗至足方卧，以
通泄风毒脚气，勿令壅滞。

治果木蠹虫。正月削杉木作钉，塞其穴，则虫立死。
《便民图纂》：种茄匏、冬瓜、葫芦、黄瓜、菜瓜，正月预先以
粪和灰土，或盆或桶盛贮，候发热过，以子插灰中，常
以水洒之，日间朝日影，夜间收于灶侧暖处，候生甲
时分种于肥地。

正月诸色果木树芽未生之时，于根旁掘土宽深，将
根截去，留四边乱根勿动，用土覆盖，筑令坚实，则结
果肥大，胜插接者，谓之“骟树。”

正月取弱柳枝，大如臂，长一尺半，烧下头二三寸埋之，用杵打实，常以水浇之，必数枝俱生。留三四条茂
者，削去枝梢，其枝必茂。或栽插者，长五六尺亦得。
正月修桑，削去枯枝及低小乱枝条，根旁开掘，用粪
土培壅。此月不修理，则叶生迟而薄。

《视听抄》：吴谚曰：“正月逢三亥，湖田变成海。”谓水大也。
壬辰年正月初六日己亥，十八日辛亥，三十日癸亥，
是葳大涝，湖田颗粒不收。癸巳正月亦有三亥，然一
亥在立春前，是岁无水灾。

《研北杂志》：“世谓正月三日为田本命，浙西人谓之‘夏
正三’”，言夏正之三日。俗以是日称水，以重为上，有年
极验。

《丹铅续录》：“吴下田家以正月八日夜，立一竿于平地，
月初出有影即量之，据其长短，移于水面，就桥柱画
痕记之。梅雨水涨，必到所记之处。”

《缾史月表》，“正月，花盟主，梅花宝珠，茶花客卿，山茶，铁
干海棠花使令，瑞香，报香，木瓜。”

《花历》正月，蕙兰芳，瑞香烈，樱桃始葩，径草绿，望春初
放，百花萌动。

《月令》演“正月天腊。”〈岁旦〉《油卜》：〈人日〉金吾弛禁。〈十五〉耗磨日：〈十六〉
买两夜灯。〈十七十八〉补《天穿》。〈十九〉送穷。〈二十九〉
《田家五行》“正月十六日喜西南风，为入门风，主低，田
大熟。”

《农政全书》：“金樱子，取其刺可却奸，取其花，香味可玩，
取其子可作药，正月插。”

《五加皮》“取其干，可作骨，取其刺，可却奸。取其芽，可食，
取其根皮作药作酒，正月插。”

山东种薯法：“沙地深，耕起土坑深二尺，用粪和土各
半，填入坑中，足践实。正月中畦种薯，苗长，又加土壅
之。”

居家必用正月丁卯、甲辰、丙辰、丁未、己未、乙酉、丁酉
造，面酱酒醋吉
上春嫩茶芽，每五百钱重，以绿豆一升，去壳蒸焙，山
药十两，一处细磨，别以脑麝各半钱重，入盘同研，约
二千杵，罐内密封，窨三日后可以烹点，愈久香味愈
佳。

《遵生八笺》：“立春后庚子日，宜温蔓菁汁，合家并服，不
拘多少，可除瘟疫。”

《本草纲目》：“神桃，是桃实著树，经冬不落者，正月采之，
中实者良。”

苦菜“即苦荬”也。春初生苗，有赤茎、白茎二种。
“卢都子”树高六七尺，其叶微似棠梨。春前生花，朵如
丁香，蒂极细，倒垂。正月乃敷白花。

灵雀者，小鸟也，一名“蜜母”，黑色。正月至岩石间寻求
安处，群蜂随之也。南方有之。

白英俗名“排风子。”正月生苗，白色可食。

韭正月分莳，宜肥壤，数枝一本，则茂而根大。

《岩栖幽事》：戊戌春正三日夜大雪，余偶戏云：“雪者洗
欲戒之龌龊，洒火坑之烦恼，填世路之坎坷，唤夜气
之清晓。”客曰：“此便可作雪赞。”

《续文献通考》：“黄河自立春后东风解冻，河边人候水
凡一寸，则夏秋当至一尺，颇为信验，谓之信水。”
《山居要录》：“正月种芋秧，先锄地一遍，以新黄土覆在
锄过地上，将芋芽向上密排种之，用草覆盖，候发三
四叶，约四五寸高，于三月间移栽之。”

“种大葫芦，正月中掘地作坑，方四五尺，深如之，实填
油、麻、菉、豆、䕸及烂草等一重，粪土一重草，如此四五
重，向上一尺馀。著粪土种十馀颗子，待生后，拣取四
茎肥好者，每两茎相著一处，以竹刀子刮去半皮，以
物缠之，以牛粪黄泥封之，一如接树法裹之，待相著
活后，各除一头。”又取此两茎相著，如前法治，待得活
后，惟留一茎，四茎合为一本。待著子，拣取两个周正
好大者，馀旋除之。如是旧是一斗，可容一石也。若须
为器，以模盛之，随人所好。

《燕都游览记》：“灯市在东华门王府街东，崇文街西，亘
二里许。自正月初八日起，至十八日而罢。”

《蠡海集》：“玉帝生于正月初九日者，阳数始于一而极
于九，原始要终也。”

《白衣经》。“正月八日，南无华严众意甘露苦王观世音
菩萨示现。”

《佛书》：“正月初六日江州武平南安白花岩定光佛生。”
《道书》：“正月初四日，太上大道玉晨君登玉霄琳房，四
盼天下有志节远游之心者。”

“正月三日，北斗翼圣真君降《三元延寿书》：“正月初三日，万神都会。”

《云笈七签》：“正月九日，朝太素三元君。”

《集仙录》：“嗣天师张衡字子平，与妻卢氏，汉灵帝光和
二年正月二十三日于阳平山白日飞升。”

《高僧传》：释道安，常山人，形甚陋，寓襄阳宣法寺，注经，
乃誓曰：“若所注不远，愿见瑞相。”夜梦宾头卢曰：“君所
注殊合理。”至秦建元正月二十七日，有异僧形亦甚
陋，来寺寄宿讲堂直殿者，夜见异僧从窗出入，安起
礼之，问可度脱否，云：“至某月日方可度耳。”卒如其言。
《史纂左编》：马钰号丹阳子，全真祖师命钰锁庵，时隆
冬，风雪四入，庵之所有，惟笔砚枕席、布衾草履而已。
然形神冲畅，如在春风和气中。正月十一日锁启，师
谓钰曰：“从我归去，居昆仑烟霞洞。”

《遵生八笺》：“唐有虚耗小鬼，空中窃取人物，终南山进
士锺馗能捉之，以刳其目，劈而啖之，故当正月图之
以厌鬼。”

《楚通志》：“何许、陈三女，相约入山修真。大中元年正月
初五日，雷雨作，仙乐隐隐云雾中，遥见三女，忽不知
所在，马蹄鞋迹，俱留山上。”

《广异志》：“南方赤帝女，学道得仙，居高阳崿山桑树上。
正月一日衔柴作巢，至十五日成。或作白鹊，或作女
人。赤帝焚之，女即升天，因名帝女桑。”今人至十五日
焚鹊巢作灰汁，浴蚕子指丝，象此也。

《西溪藂语》：《灵奇秘要》：辟兵法：正月上寅日，禹步取寄
生木三，咒曰：“喏皋，敢告日月震雷，令人无敢见我，我
为大帝使者。”乃断取五寸，阴干百日，为簪二七，循头
上，居众人中，人不见。

周

周天子以立春日帅公卿诸侯大夫迎春于东郊，行
“布德施惠之令。”

按《礼记月令》：孟春之月，　是月也，以立春。先立春三
日，大史谒之天子曰：“某日立春，盛德在木，天子乃齐。”
立春之日，天子亲帅三公九卿、诸侯、大夫以迎春于
东郊。还反，赏公卿大夫于朝，命相布德和令，行庆施
惠，下及兆民。庆赐遂行，毋有不当。

〈陈注〉迎春东郊，祭太皞、勾芒也。